Weekend plin pentru poliţiştii de la Brigada de Combatere a Criminalităţii Organizate Constanţa (BCCO) şi procurorii DIICOT, care au depistat mai mulţi traficanţi de droguri în staţiunea Mamaia. Cinci dintre aceştia sunt cetăţeni străini.
Potrivit procurorilor DIICOT, sâmbătă, 4 mai, în timpul unei acţiuni comune cu BCCO organizate pe raza staţiunii Mamaia, a fost prins în flagrant delict un cetăţean străin care deţinea asupra sa droguri de mare risc, pe care intenţiona să le comercializeze. El a fost reţinut în apropierea zonei unde urma să se desfăşoare un festival de muzică şi poliţiştii i-au confiscat cele 9 comprimate ecstasy şi aproximativ 20 grame MDMA destinate vânzării.
După ce iniţial duminică a fost dispusă măsura reţinerii faţă de bărbatul prins în flagrant delict cu droguri de mare risc, luni, 6 mai, a fost sesizat judecătorul de drepturi şi libertăţi din cadrul Tribunalului Constanţa cu propunerea de arestare preventivă.
Potrivit unui comunicat transmis de IGPR, se fac cercetări şi faţă de alţi doi bărbaţi, tot cetăţeni străini, asupra cărora, tot sâmbătă, au fost descoperite diferite cantităţi de cocaină şi ketamină. Ei au fost iniţial reţinuţi pentru săvârşirea infracţiunii de deţinere de droguri de risc şi de mare risc, fără drept, pentru consum propriu. Însă, în urma percheziţiei domiciliare efectuate la adresa de cazare a celor trei bărbaţi, au fost identificate şi ridicate diferite cantităţi de cocaină, ketamină şi canabis, sume de bani, precum şi alte mijloace de probă.
De asemenea, chiar în ziua de Paşte, poliţiştii Brigăzii de Combatere a Criminalităţii Organizate Constanţa, împreună cu procurorii Direcţiei de Investigare a Infracţiunilor de Criminalitate Organizată şi Terorism - Serviciul Teritorial Constanţa, au documentat activitatea infracţională a două persoane (o femeie de cetăţenie străină şi un cetăţean român), bănuite de săvârşirea infracţiunilor de trafic de droguri de risc şi mare risc şi efectuarea, fără drept, de operaţiuni cu produse susceptibile de a avea efecte psihoactive.
Astfel, duminică, cei doi au fost reţinuţi în urma a două acţiuni succesive, la intrarea, respectiv în incinta spaţiului de desfăşurare a unui festival de muzică din staţiunea Mamaia. Cele două persoane au fost prinse în timp ce deţineau în vederea vânzării diferite cantităţi de MDMA (drog de mare risc), substanţă cristalină 4 - CMC (drog de mare risc), ketamină (drog de risc) şi 2 - MMC (substanţă psihoactivă).
Luni ei au fost duşi la Tribunalul Constanţa, cu propunerea de arestare preventivă pentru o perioadă de 30 de zile.